Diari Oficial de la Generalitat Valenciana


Sumari del DOGV 6294, del 22-06-2010 (2010/7089)

RESOLUCIÓ de 17 de juny de 2010, de la directora de l'Agència Valenciana de Foment i Garantia Agrària (AVFGA), per la qual es convoquen, per a l'any 2010, les ajudes, finançades pel FEADER, per a l'eliminació de restes agrícoles i vegetació no desitjable sense ús del foc, en cultius agrícoles llenyosos de secà situats en una franja de 500 metres al voltant de terrenys forestals inclosos en parcs naturals de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6294

Data del DOGV
:   22-06-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/7089


Data del document
:   17-06-2010

Organisme emissor
:   Agència Valenciana de Foment i Garantia Agrària

Tipus de document
:   Resolució

Anàlisi jurídica

 Descriptors 

:   * Agència Valenciana de Foment i Garantia Agrària
    * suport econòmic
    * ajuda pública
    * ajuda a l'agricultura
    * eliminació de residus
    * residu agrícola
    * lluita contra incendis
    * explotació agrària

RESOLUCIÓ de 17 de juny de 2010, de la directora de l'Agència Valenciana de Foment i Garantia Agrària (AVFGA), per la qual es convoquen, per a l'any 2010, les ajudes, finançades pel FEADER, per a l'eliminació de restes agrícoles i vegetació no desitjable sense ús del foc, en cultius agrícoles llenyosos de secà situats en una franja de 500 metres al voltant de terrenys forestals inclosos en parcs naturals de la Comunitat Valenciana. [2010/7089]
Atés allò que es disposa en l'article 23 de la Llei 38/2003, de 17 de novembre, General de Subvencions, sobre inici del procediment per a la convocatòria anual de concessió de subvencions, la informació referent als crèdits pressupostaris, la quantia de les subvencions i el termini de presentació de sol·licituds, i l'article 47.11 del Decret Legislatiu de 26 de juny de 1991, del Consell, pel qual s'aprova el text refós de la Llei d'Hisenda Pública de la Generalitat, que exigix la publicació de les línies que financen i l'import global màxim destinat a les subvencions públiques.
Vist que les bases de les ajudes han sigut publicades en el Diari Oficial de la Comunitat Valenciana, número 5827, de 13 d'agost de 2008, per mitjà de l'Orde de 18 de juliol de 2008, de la Conselleria de Medi Ambient, Aigua, Urbanisme i Habitatge, per la qual s'aproven les bases reguladores d'un règim de primes per a l'eliminació de restes agrícoles i vegetals no desitjable sense ús del foc, en cultius agrícoles llenyosos de secà situats en una franja de 500 metres al voltant de terrenys forestals inclosos en parcs naturals de la Comunitat Valenciana, orde que en l'article 2.3 preveu que per cada exercici es convoquen mitjançant una resolució de la directora de l'Agència Valenciana de Foment i Garantia Agrària, i es publiquen en el Diari Oficial de la Comunitat Valenciana les convocatòries anuals juntament amb l'import global màxim que finance les ajudes en funció de les disponibilitats pressupostàries anuals.
Atés que els crèdits pressupostaris que suporten les ajudes estan inclosos en el pressupost de l'Agència Valenciana de Foment i Garantia Agrària.
En virtut de les facultats que em conferix l'article 47.3 del text refós de la Llei d'Hisenda Pública de la Generalitat Valenciana, i l'article 13 del Decret 123/2006, de 8 de setembre, del Consell, pel qual s'aprova l'Estatut de l'Agència Valenciana de Foment i Garantia Agrària (DOCV núm. 5344, de 12 de setembre de 2006), resolc:
Primer. Objecte i àmbit
Convocar, per a l'exercici 2010, les ajudes per a l'eliminació de restes agrícoles i vegetació no desitjable sense ús del foc, en cultius agrícoles llenyosos de secà situats en una franja de 500 metres al voltant de terrenys forestals inclosos en parcs naturals de la Comunitat Valenciana, enquadrades en la mesura 226 de l'eix 2 de les ajudes al desenvolupament rural que finança el Fons Europeu Agrícola de Desenvolupament Rural (FEADER) establit en el Reglament (CE) número 1698/2005, que en l'àmbit territorial de la Comunitat Valenciana s'enquadren en la mesura i eix esmentats del Programa de Desenvolupament Rural de la Comunitat Valenciana 2007-2013, gestionades per la Direcció General de Gestió del Medi Natural, de la Conselleria de Medi Ambient, Aigua, Urbanisme i Habitatge, i publicades per l'Orde de 18 de juliol de 2008, de l'esmentada Conselleria (DOCV 5827, de 13 d'agost de 2008).
Segon. Finançament de les ajudes
1. Les ajudes regulades en esta convocatòria estan finançades pels organismes i amb els percentatges següents: el FEADER un 53,69%, el Ministeri de Medi Ambient, Medi Rural i Medi Marí un 45,80% i la Generalitat un 0,51%.
2. La dotació pressupostària es fa a càrrec de la secció 12, entitat 91, Agència Valenciana de Foment i Garantia Agrària, línia SE832000, fins a un import màxim de 550.000 euros en 2010.
Tercer. Termini de presentació i model de sol·licitud
1. El termini de presentació de sol·licituds, en l'exercici 2010, per a les ajudes d'esta convocatòria és d'un mes, a comptar des de l'endemà de la publicació en el Diari Oficial de la Comunitat Valenciana d'esta resolució.
2. Els models de sol·licitud són els inclosos en l'annex I a la present resolució.
Quart. Autoritat que resol
Les sol·licituds seran resoltes per la directora general de Gestió del Medi Natural, segons l'Acord de 8 de setembre de 2009, pel qual es deleguen les funcions d'autorització del pagament dels fons FEADER entre l'organisme pagador i els diferents òrgans administratius de la Conselleria d'Agricultura, Pesca i Alimentació i de la Conselleria de Medi Ambient, Aigua, Urbanisme i Habitatge.
Quint. Requisits de notificació, comunicació o exempció
A l'efecte d'allò que es disposa l'article 1, punt 4, del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, les ajudes regulades en esta convocatòria, com que són finançades pel FEADER i s'integren en el Programa de Desenvolupament Rural de la Comunitat Valenciana, no estan subjectes a l'article 107 del Tractat de Funcionament de la Unió Europea (TFUE).
Sext. Normativa d'aplicació
Les subvencions finançades per fons de la Unió Europea es regiran per la normativa comunitària en primer lloc, així com per les normes nacionals de desenvolupament i transposició.
Sèptim. Publicació de la informació sobre els beneficiaris
S'informa als beneficiaris que, de conformitat amb l'article 4 del Reglament (CE) núm. 259/2008, de la Comissió, de 18 de març de 2008, pel qual s'estableixen disposicions d'aplicació del Reglament (CE) núm. 1290/2005, del Consell, pel que fa a la publicació d'informació sobre els beneficiaris de fons procedents del Fons Europeu Agrícola de Garantia (FEAGA) i del Fons Europeu Agrícola de Desenvolupament Rural (Feader), les seues dades seran publicades d'acord amb aquests reglaments i podran ser tractades per organismes d'auditoria i investigació de la Unió Europea i nacionals, per a salvaguardar els interessos financers de la Unió Europea.
Quant a les dades de caràcter personal, els beneficiaris poden exercir els drets reconeguts en la Directiva 95/46/CE del Parlament Europeu i del Consell, de 24 d'octubre de 1995, relativa a la protecció de les persones físiques pel que fa al tractament de dades personals i a la lliure circulació d'aquestes dades. L'acceptació de la subvenció suposa, per a cadascun dels beneficiaris, l'acceptació i l'autorització expressa a l'AVFGA per a la recollida, la incorporació als respectius fitxers i el tractament d'aquestes dades personals, com també per a la conservació d'aquestes durant els terminis previstos en les disposicions aplicables.
Esta resolució posa fi a la via administrativa i contra esta es pot interposar, potestativament, recurs de reposició davant de la directora de l'Agència Valenciana de Foment i Garantia Agrària, en el termini d'un mes comptat des de l'endemà de la publicació, o impugnar-se directament davant del Jutjat Contenciós Administratiu, en el termini de dos mesos des de l'endemà de la publicació, de conformitat amb allò que es disposa en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, i amb els articles 8.3, 25.1 i 46.1 de la Llei de la Jurisdicció Contenciosa Administrativa.
València, 17 de juny de 2010.- La directora de l'Agència Valenciana de Foment i Garantia Agrària: Pilar Amigó Salví.